สาลี่ฯฝ่าราคาหุ้นใหม่ไม่ดี
ที่ปรึกษา สาลี่ คัลเลอร์ ประสานเสียงเมินภาวะตลาดไม่เอื้อ ชี้หุ้นไอพีโอเข้า เอ็ม เอ ไอ
10 ส.ค. 2554

ที่ปรึกษา สาลี่ คัลเลอร์ ประสานเสียงเมินภาวะตลาดไม่เอื้อ ชี้หุ้นไอพีโอเข้า เอ็ม เอ ไอ 
ได้เปรียบหุ้นขนาดใหญ่เพราะให้อัตราผลตอบแทนสูงกว่า ด้านไฮโดรเท็คธุรกิจบำบัดน้ำจ่อยื่นไฟลิงต้นเดือน มิ.ย.
นายวรชาติ ทวยเจริญ กรรมการผู้จัดการ บริษัท ฟินเน็กซ์ แอ๊ดไวเซอรี่ ในฐานะที่ปรึกษาทางการเงินบริษัท สาลี่ คัลเลอร์ (COLUR) ประกอบธุรกิจผลิตและจำหน่ายเม็ดพลาสติก เปิดเผยถึงกรณีที่ภาวะตลาดหุ้นระยะนี้อาจไม่เอื้ออำนวยต่อการเข้าจดทะเบียนซื้อขายในตลาดหุ้นหลังบริษัท น้ำตาลครบุรี (KBS) กระแสไม่แรงอย่างที่คาดว่า ไม่กังวลเรื่องที่จะนำ COLUR เข้าจดทะเบียนตลาดหลักทรัพย์เอ็ม เอ ไอ ในวันที่ 14 มิ.ย.นี้ เพราะหุ้นขนาดเล็กที่เข้าตลาดหลักทรัพย์เอ็ม เอ ไอ เป็นหุ้นที่มีอัตราการเติบโตและก้าวกระโดดมากกว่าหุ้นขนาดใหญ่ที่เข้าตลาดหลักทรัพย์แห่งประเทศไทย อีกทั้งยังสามารถตอบโจทย์นักลงทุนบางประเภทที่ต้องการมีอัตราผลตอบแทนจากส่วนต่างราคาหุ้นได้ โดย COLUR มีกำหนดเสนอขายหุ้นจำนวน 30 ล้านหุ้น ที่ราคา 2.89 บาท ระหว่างวันที่ 1-3 มิ.ย. 2554
ด้านนายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) กล่าวในฐานะที่ปรึกษาทางการเงินบริษัท ไฮโดรเท็ค (HYDRO) ผู้ประกอบธุรกิจบริหารจัดการน้ำ ผลิตน้ำประปา บำบัดน้ำเสีย ผลิตน้ำจืดจากน้ำทะเล ว่า เตรียมยื่นแบบรายการข้อมูล (ไฟลิง) กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ต้นเดือน มิ.ย.นี้